Cꞌjaraꞌ xbij chic chca:
—Me tyojtaj ta ewanm,
teykeꞌa ecꞌuꞌx ruqꞌuin Dios y wqꞌuin anen chkaꞌ.
Pruchoch Nedtaꞌ congan qꞌuiy jeꞌ lwar tzraꞌ,
per che mquita caraꞌ mquita xenbij chewa.
Anen quenba camic cnechumsaj jun elwar.
Ajniꞌ xenbij chewa,
quenba cnechumsaj elwar per quenmloj pchic jmul quixenrecꞌmaꞌ kaja ch-utz cꞌaraꞌ nquixecꞌjeꞌa wqꞌuin.
Caraꞌ quenban ch-utz cꞌaraꞌ abar xtencꞌjeꞌ waꞌ anen tzraꞌ nquixecꞌjeꞌ waꞌ ixix chkaꞌ.
Ixix ewutkin abar xtenba waꞌ,
ewutkin bey chkaꞌ.
Tomás cawra xcꞌaxaj tzra:
—Wajaw,
ajoj majoꞌn kutkin ta abar tzraꞌ ncatba waꞌ.
¿Nak tzer cꞌaraꞌ nabij chka chajoj kutkin bey?
—Anen cꞌaraꞌ en bey,
wqꞌuin anen neltaj waꞌ njelal ktzitzij,
majoꞌn tzꞌkoj tzij wqꞌuin,
anen cꞌaraꞌ quenyowa utzlaj cꞌaslemal je rxin junlic.
Next jun xtepon ta ruqꞌuin Ttixel mquita ykul ela rucꞌuꞌx wqꞌuin.
Per wext chꞌobtanak ewmal ojer nak nbanic anen chꞌobtanak tcꞌaraꞌ ewmal chkaꞌ nak rbanic Nedtaꞌ,
per camic xtchꞌobtaj cꞌa ewmal nak rbanic Nedtaꞌ y etzꞌton chic rwech chkaꞌ.
Felipe cawra xbij tzra:
—Wajaw,
tecꞌtuꞌ chkawech Ttixel,
xruqꞌuin raꞌ nokquicota y majoꞌn chic achnak nkajoꞌ chawa.
—Felipe ¿nak tzra tak nabij chwa chquencꞌut Ttixel?
Per najruꞌla tiemp encꞌola ewqꞌuin.
¿Lqꞌuemjaꞌn cꞌaraꞌ tchꞌobtaja awmal nak nbanic?
Nak wnak rutkin nwech rutkin cꞌaraꞌ rwech Ttixel.
¿Le mtanimaj cꞌa chanen xjun kabnon ruqꞌuin Ttixel y jaꞌ Ttixel xjun rebnon wqꞌuin anen chkaꞌ?
Njelal tzij jquenbij chewa manen ta enwankersyona,
jaꞌ Ttixel cꞌola pwanm y nesmaja che rbanic njelal samaj jquenban.
Tnimaj jquenbij chewa chanen xjun kabnon ruqꞌuin Ttixel y jaꞌ Ttixel xjun rebnon wqꞌuin chkaꞌ,
o wmtenimaj che ktzitzij quenbij chewa cꞌo cꞌa nmak tak milagro nebnon chewech,
rmal tcꞌaraꞌ xtenimaj.
Ne ktzitzij waꞌ je xtenbij chewa,
jeꞌ wnak je xteykeꞌa quecꞌuꞌx wqꞌuin j-eꞌ cꞌaraꞌ nyataja chca che nqueban nmak tak milagro ajniꞌ xenban anen,
y xtyataj na chca che más na nmak tak milagro xtqueban que chwech ajniꞌ xenban anen.
Caraꞌ quenbij chewa com anen quenba ruqꞌuin Ttixel rmal cꞌaraꞌ tak nyataja chca chcaraꞌ nqueban.
Y jun chic,
njelal je xtecꞌutuj tzra Nedtaꞌ y we ykul ecꞌuꞌx wqꞌuin che rcꞌutxic,
anen quenyaꞌ chewa jnecꞌutuj.
Caraꞌ rbanic ch-utz cꞌaraꞌ nyaꞌa rukꞌij Ttixel,
per rmal Rlecꞌwalxel tak nyaꞌa rukꞌij.
Jmul chic quenbij chewa,
nak xtecꞌutuj y ykula ecꞌuꞌx wqꞌuin che rcꞌutxic,
anen quenyaꞌ chewa.